གནའ་མཁར་ཟི་ལིང་གྲོང་ཁྱེར་དུ་མཚོ་སྔོན་སེང་འབྲུག་སྟག་རྩེ་བོད་ཀྱི་རིག་གནས་ཁྱབ་སྤེལ་ཚད་ཡོད་སྤྱི་གཉེར་ཁང་གིས་ཚོགས་ཁང་དང་།སྐུ་མགྲོན་སྐྱེལ་བསུ།བཞུགས་གནས་གསོལ་མགྲོན་སོགས་ལ་འགྲོ་གྲོན་རྒྱ་ཆེན་པོ་བཏང་ནས་བསྡུས་ཤིང་།གླིང་དགའ་བ་ཕྲན་ཆུང་རང་གི་ཞེན་འདོད་དང་ཤིན་ཏུ་མཐུན་པའི་གྲོས་གཞི་སྟེ།གླིང་རྗེ་གེ་སར་སྐྱེས་བུའི་འཁྲུངས་སྐར་གཏན་ཁེལ་རྒྱུའི་སྐོར་དང་།གླིང་རྗེ་གེ་སར་སྐྱེས་བུའི་རྣམ་ཐར་ཟློས་གར་གྱི་ཁྲབ་ཆས་ཞིབ་བཅོས་ཐད་ཀྱི་གྲོས་མོལ་སོགས་ཆེད་འབྲེལ་གྱི་གླེང་གཞི་དྲུག་ཙམ་རྩ་གནད་དུ་བཟུང་བའི་བགྲོ་གླེང་།མཚོ་སྔོན་སེང་འབྲུག་སྟག་རྩེ་བོད་ཀྱི་རིག་གནས་ཁྱབ་སྤེལ་ཚད་ཡོད་ཁང་གི་དབུ་ཁྲིད་གླིང་སྤྲུལ་ཀུན་བཟང་རྒྱལ་མཚན་ཁོང་དང་།མཚོ་སྔོན་ཞིང་ཆེན་གེ་སར་རིག་གནས་ཞིབ་འཇུག་ཁང་གི་མགོ་གཙོ་དབང་དྲག།མགོ་ལོག་ཁུལ་གེ་སར་ཞིབ་འཇུག་ལྟེ་གནས་ཀྱི་ཚོགས་གཙོ་མཚོ་སྐྱེས་རྡོ་རྗེ་རྣམ་པས་མགོ་འཛིན་པ་མཛད་དེ།རྟེན་འབྲེལ་ལེགས་ཚོགས་ཀྱིས་ཀུན་ནས་ཕྱུག་པ་ཞིག་བྱས་ནས་ཉིན་གཉིས་ཀྱི་ཡུན་ལ་ཟབ་རྒྱས་ངང་འཚོགས།ཚོགས་འདུ་འདིར་སྨྲ་བའི་དབང་ཕྱུག་ཚུལ་ཁྲིམས་བློ་གྲོས་ཚང་དང་།རྒྱལ་ཡོངས་གེ་སར་གཞུང་ལས་ཁང་གི་དབུ་འཛིན་ནོར་བུ་དབང་ལྡན།མཚོ་སྔོན་ཞིང་ཆེན་སྲིད་གྲོས་ཀྱི་ཀྲུའུ་ཞི་གཞོན་པ་རིན་ཆེན་རྣམ་རྒྱལ།གླིང་གེ་སར་རིག་གནས་ཞིབ་འཇུག་ཆེད་མཁས་པ་གཅོད་པ་དོན་གྲུབ།ལྡོང་ནོར་སྡེ་སོགས་གླིང་གེ་སར་རིག་གནས་དང་འབྲེལ་ཡོད་ཀྱི་ལས་བྱེད་དབུ་ཁྲིད་དང་།བླ་མ་སྐྱེས་ཆེན།སྒྲུང་བ་སྒྲུང་མ།རི་མོ་བ།ཞིབ་འཇུག་པ།རྣམ་ཐར་འཁྲབ་སྟོན་པ་དང་མདོ་འཛིན་པ་སོགས་བོད་རྒྱ་མི་རིགས་སོ་སོ་འདུས་པའི་ཚོགས་མི་ཉིས་བརྒྱ་ཡས་མས་ཤིག་གིས་དགའ་སྤྲོའི་ཐལ་མོ་རྡེབ་བཞིན་འཚོགས་པ་དང་མཉམ་དུ།དགེ་བའི་བཤེས་གཉེན་ཆེན་པོ་རྨེ་སྤྲུལ་བསྟནའཛིནརྒྱམཚོ་མཆོག་དང་།རྒྱལ་ཡོངས་གེ་སར་གཞུང་ལས་ཁང་གི་དབུ་གཙོ་རྒན་པ་འཇམ་དཔལ་རྒྱ་མཚོ།མཚོ་སྔོན་ཞིང་ཆེན་དམངས་འཐུས་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གི་ཀྲུ་རེན་གཞོན་པ་སྟག་འབུམ་ཐར་སོགས་ཀྱིས་ཤིས་ཚིག་གནང་འདུག་པ་བསྒྲགས་རྗེས།དབུ་ཁྲིད་རྣམ་པས་གླིང་གེ་སར་རིག་གནས་སྐོར་གྱི་གསུང་གླེང་རྒྱ་ཆེན་གནང་བ་དང་།ལྷག་པར་གཙོ་སྒྲུབ་པས་བཀོད་སྒྲིག་ལྟར་གླིང་རྗེ་གེ་སར་སྐྱེས་བུའི་འཁྲུངས་སྐར་དུས་ཆེན།རྒྱལ་ཟླ་བའི་ཚེས་ཆེན་བཅོ་ལྔ་ལ་གཏན་དུ་ཁེལ་བར་བྱས་ན་ཐུགས་ལ་བབས་མིན་གྱི་མཚན་རྟགས་འགོད་གནས་བཀྲམས་པ་སོགས་ཀྱི་བྱེད་ཐབས་བརྒྱུད།མི་རིགས་ཀྱི་དཔའ་བོ་གླིང་རྗེ་གེ་སར་སྐྱེས་བུ་དོན་གྲུབ་མཆོག་གི་འཁྲུངས་སྐར་དུས་ཆེན་གྱི་མཛད་སྒོ་རྒྱལ་སྤྱི་ཅན་དང་འཛམ་གླིང་ཅན་དུ་ཕྱོགས་པའི་འཕྲིན་ལས་གཉེར་བའི་རིམ་པ་རྒྱལ་ཁའི་ངང་གྲུབ་སོང་བ་ནི་དགའ་འོས་པའི་དོན་བཟང་ཞིག་ཡིན་པར་མ་ཟད།ཡུལ་མགོ་ལོག་ཕྱོགས་ཀྱི་གླིང་དགའ་བ་ཕྲན་གྱི་མི་ཚེའི་ནང་གི་རེ་བ་ཆེ་ཤོས་ཤིག་ཀྱང་ཡིན་པས།བྱ་བ་འདི་ལ་ཕྱོགས་ཡོངས་ནས་ཁ་འཛིན་སྡོངས་གྲོགས་མཛད་མཁན་གྱི་ལྷ་དང་མི་ཡོངས་ལ་སྙིང་རུས་པའི་གཏིང་ནས་བཀའ་དྲིན་ལན་གྲངས་བརྒྱ་ལ་ཞུ་བཞིན་པའི་སེམས་ངོགས་ཙམ་དུ་གླིང་སྒྲུང་བ་སྨིན་དབུས་སྤྲང་པོ་དེས་ནུབ་བྱང་མི་རིགས་སློབ་གྲྭ་ཆེན་མོའི་གེ་སར་ཞིབ་འཇུག་གླིང་ནས་༢༠༡༧ལོའི་ཟླ༡༢པའི་ཚེས་༡༡ཉིན་ཕུལ།